# National Football League

| National Football League |
| --- |
| Tidligere navn | American Professional Football Conference (1920) American Professional Football Association (1920–1921) |
| Forkortelse | NFL |
| Idrett | Amerikansk fotball |
| Stiftet | 17. september 1920 (1920-09-17) |
| Kommissær | Roger Goodell |
| Land | USA |
| Antall lag | 32 |
| Regjerende mester | Philadelphia Eagles (5. tittel) |
| Flest titler | Green Bay Packers (13 titler) |
| TV-partner(e) | CBS Fox NBC ESPN (ABC, ESPN2) NFL Network Telemundo Deportes ESPN Deportes |
| Offisiell nettside | www.nfl.com |
|  *NFL-sesongen i 2024* |

**National Football League** (**NFL**) er en profesjonell amerikansk fotballiga bestående av 32 lag som er fordelt likt mellom National Football Conference (NFC) og American Football Conference (AFC). NFL er en av de fire store sportsligaene i Nord-Amerika og det høyeste nivået av amerikansk fotball i verden, og den rikeste profesjonelle idrettsligaen målt etter omsetning.

Seriespillet går over 18 uker fra begynnelsen av september til starten av januar. Hvert lag spiller 17 kamper og har én spillefri uke («bye»). Syv lag fra hver conference (fire divisjonsvinnere og tre wildcardlag) går videre til sluttspillet hvor lag slås ut etter et nederlag og som avsluttes med Super Bowl, som vanligvis avholdes på den andre søndagen i februar og utspilles mellom vinnerlaget i NFC og AFC.

NFL ble stiftet i 1920 som **American Professional Football Association** (**APFA**), men skiftet navn til National Football League før 1922-sesongen. I begynnelsen ble ligamesteren kåret på grunnlag av sesongresultatene før et sluttspillsystem ble implementert i 1933 med NFL Championship Game som siste kamp, helt frem til 1966. Etter sammenslåingen av AFL og NFL ble det første Super Bowl avholdt i 1967 mellom de beste laget fra hver av ligaene for å avgjøre mesteren. Dette har forblitt den siste kampen i en sesong siden sammenslåingen var ferdigstilt i 1970. Per i dag har NFL de høyeste gjennomsnittlige tilskuertallene (67 591) av noen profesjonell liga i verden og er den mest populære ligaen i USA. Super Bowl er et av de største sportsarrangementene i verden og kampene er noen av de mest sette TV-programmene i amerikansk historie. Nielsens topp fem over mest sette TV-sendinger i USA frem til 2015 besto utelukkende av Super Bowl-kamper.

Green Bay Packers har flest ligatitler kombinert med 13, ni før Super Bowl ble introdusert og fire siden. Pittsburgh Steelers og New England Patriots har like mange mesterskapstitler i Super Bowl-ærean med seks. Philadelphia Eagles er regjerende mestre etter å ha slått Kansas City Chiefs i Super Bowl LIX.

## Historie

Utdypende artikkel: National Football Leagues historie

### Grunnleggelse og historie

Den 20. august 1920 ble det avholdt et møte med representanter fra Akron Pros, Canton Bulldogs, Cleveland Indians, og Dayton Triangles i showroomet for Jordan og Hupmobile i Canton, Ohio. Dette møtet resulterte i grunnleggelsen av American Professional Football Conference (APFC), en gruppe som ifølge *Canton Evening Repository* ønsket å heve nivået på profesjonell fotball på alle mulige måter, hindre budrunder på spillere mellom rivaliserende klubber, og sikre samarbeid i utforming av program.

Den 17. september samme år ble et annet møte avholdt med representanter fra lagene i fire stater - Akron, Canton, Cleveland og Dayton fra Ohio; Hammond Pros og Muncie Flyers fra Indiana; Rochester Jeffersons fra New York; og Rock Island Independents, Decatur Staleys, og Racine (Chicago) Cardinals fra Illinois. Ligaen byttet navn til American Professional Football Association (APFA). Ligaen valgte Jim Thorpe som sin første president, og bestod av 14 lag (Buffalo All-Americans, Chicago Tigers, Columbus Panhandles, og Detroit Heralds ble med i ligaen senere på året). Massillon Tigers fra Massillon, Ohio deltok også på møtet, men stilte ikke med lag i 1920. Bare to av disse lagene, Decatur Staleys (nå Chicago Bears) og Chicago Cardinals (nå Arizona Cardinals) er fremdeles med i ligaen.

Akron Pros vant den første APFA-tittelen.
Selv om ligaen ikke holdt en offisiell tabell for sin første sesong i 1920, og lagene spilte mot lag som ikke engang var med i ligaen, tildelte APFA mesterskapstittelen til Akron Pros, som hadde gått 8–0–3 (S-U-T). Ligaens første kamp var den 26. september 1920, da Rock Island Independents slo et lag som ikke var med i ligaen, St. Paul Ideals, 48-0 i Douglas Park. Ligaen avholdt sin første fulle uke den 3. oktober 1920. Chicago Staleys vant den neste sesongen på kontroversielt vis mot Buffalo All-Americans. Den 24. juni 1922 skiftet ligaen navn til National Football League (NFL).

Ved sesongslutt i 1932 var det uavgjort mellom Chicago Bears (6–1–6) og Portsmouth Spartans (6–1–4). På den tiden ble alle lagene rangert på én tabell, og laget med høyest vinnprosent (ikke inkludert uavgjort) ved slutten av sesongen ble erklært mesteren; dersom det var uavgjort og de to lagene som spilte uavgjort hadde to kamper mot hverandre den sesongen ville resultate av den andre kampen avgjøre hvem som vant mesterskapstittelen (dette var årsaken for kontroversen i 1921). Denne metoden hadde vært i bruk siden ligaen ble stiftet, men situasjonen hadde aldri oppstått før. Ligaen bestemte at det skulle spilles en sluttspillkamp mellom de to lagene for å avgjøre vinneren. Lagene skulle egentlig spille kampen, som ville telle som en seriespillkamp og påvirke tabellen, i Wrigley Stadium i Chicago, men en kombinasjon av snø og ekstrem kulde flyttet kampen innendørs til Chicago Stadium, som ikke hadde en fotballbane med riktig størrelse. Med alternative regler vant Bears kampen 9-0, og dermed også mesterskapstittelen. Det var såpass høy interesse for mesterskapskampen at NFL bestemte seg for at ved begynnelsen av sesongen i 1933 skulle ligaen splittes inn i to divisjoner med en mesterskapskamp på slutten mellom divisjonsvinnerne. 1934-sesongen var også den første av tolv sesonger hvor det ikke var noen afroamerikanske spillere i ligaen. I 1946 ble forbudet løftet, etter press fra offentligheten samt at Major League Baseball løftet et lignende forbud samme år.

NFL har alltid vært den største ligaen for profesjonell amerikansk fotball i USA, men hadde rivaliserende ligaer på 30- og 40-tallet. Dette gjelder tre forskjellige ligaer med navnet American Football League og All-America Football Conference (AAFC), i tillegg til flere regionale ligaer av forskjellig størrelse. Tre av dagens NFL-lag har røtter i disse rivaliserende ligaene, inkludert Los Angeles Rams (som kom fra AFL-ligaen fra 1936) og Cleveland Browns og San Francisco 49ers (som kom fra AAFC). Innen 1950-tallet hadde NFL stort sett et monopol på profesjonell fotball i USA; den eneste konkurransen i Nord-Amerika var canadisk fotball, som ble samlet under Canadian Football League (CFL) i 1958. Siden canadisk fotball spilles med noen andre regler enn amerikansk fotball, etablerte CFL seg i et nisjemarked i Canada, og eksisterer fremdeles som en uavhengig liga.

En ny profesjonell liga, den fjerde American Football League (AFL), begynte kampene sine i 1960. Dette ble en utfordring for det etablerte NFL da AFL skaffet seg lukrative TV-kontrakter og begynte en aggressiv budkrig om frie spillere og draft picks. De to ligaene annonserte en sammenslåing 8. juni 1966, som skulle tre i kraft i 1970. I mellomtiden holdt de to ligaene felles draft og mesterskapskamp. Kampen, Super Bowl, ble holdt fire ganger før sammenslåingen, der NFL vant Super Bowl I og Super Bowl II, mens AFL vant Super Bowl III og Super Bowl IV. Etter sammenslåingen ble ligaen omorganisert til to conferences: National Football Conference (NFL) som for det meste bestod av lag som hadde vært i NFL, og American Football Conference (AFC) som bestod av alle AFL-lagene samt tre fra NFL.

I dag er NFL den mest populære sportsligaen i Nord-Amerika; mye av veksten kan tilskrives tidligere kommissær Pete Rozelle, som ledet ligaen mellom 1960 og 1989. Årlige tilskuertall økte fra 3 millioner i begynnelsen av hans periode til 17 millioner mot slutten, og globalt så 400 millioner på Super Bowl XXIII i 1989. NFL etablerte NFL Properties i 1963. NFL Properties er ligaens lisensieringsgruppe, og tjener inn milliarder av dollar i året; NFL Charities ble også opprettet under Rozelle, samt et nasjonalt samarbeid med United Way. Paul Tagliabue ble valgt til kommissær etter Rozelle; hans 17-årige periode som ble avsluttet i 2006 så en stor økning i TV-kontrakter samt fire nye lag, samt introduksjonen av et initiativ for å øke antallet minoriteter i ligaen og i lederroller. Ligaens nåværende kommissær, Roger Goodell, har fokusert på å redusere antallet ulovlige taklinger og å gjøre sporten tryggere, hovedsakelig ved å utstede bøter eller suspensjoner til spillere som bryter reglene. Disse handlingene er blant flere andre NFL har tatt for å redusere antallet hjernerystelser og forbedre spillersikkerhet. Frem til 2021 hadde NFL justert erstatningsutbetalinger til spillere rammet av demens ut fra hudfarge, noe som ble kritisert frem til ligaen avsluttet praksisen.

Den 21. mai 2024 annonserte ligaen NFL Source, et initiativ som skal øke antallet bedrifter eid av minoriteter og kvinner som ligaen jobber med gjennom året. NFL Source er et krav for alle lagene som er ansvarlige for større arrangementer som Super Bowl og NFLs draft, men er frivillig for andre kontrakter mellom individuelle lag og bedrifter. NFL jobber med U.S. Black Chambers, Inc for å hjelpe lokale bedrifter i hele landet å sikre de nødvendige lisensene for å jobbe med ligaen.

### Utvikling av sesongen og sluttspillet

Utdypende artikkel: Liste over NFL-sesonger

Fra 1920 til 1934 hadde ikke NFL et bestemt antall kamper hvert lag måtte spille, men satte istedenfor en minimumsgrense. Ligaen etablerte et 12-kampers seriespill for hvert lag ved begynnelsen av 1935-sesongen, men minket dette til 11 kamper i 1937 og videre til 10 i 1943, i hovedsak på grunn av andre verdenskrig. Etter krigen var over ble antallet kamper økt til 11 igjen i 1946 og til 12 i 1947. I 1961 økte det videre til 14 kamper i sesongen, og i 1978 ble det økt til 16 kamper, som er det antallet kamper hvert lag spiller per sesong i dag. I mars 2021 tok NFL offisielt i bruk en terminliste med 17 kamper i en sesong etter å ha fått i stand en avtale med National Football League Players Association (NFLPA).

Med et ujevnt antall kamper i seriespillet får halvparten av lagene ni hjemmekamper og den andre halvparten får kun åtte hjemmekamper. For å begrense fordelen en ekstra hjemmekamp gir blir den ekstra hjemmekampen rotert mellom de to conferencene hvert år. Dette er fordi plasseringen i sluttspillet avgjøres innen hver conference, så alle lagene i en conference har det samme antallet hjemmekamper.

NFL hadde et system med to conferences fra 1933 til 1966, hvor vinnerne i hver conference møttes i NFL Championship Game. Dersom to lag sto likt i sin conference møttes de i én sluttspillkamp for å avgjøre mesteren. I 1967 ble ett nytt lag med i ligaen, som nå hadde 16 lag. Istedenfor å jevne ut de to conferencene ved å legge det nye laget, New Orleans Saints til Western Conference, som da hadde 7 lag, omorganiserte NFL conferencene og delte dem inn i to divisjoner med fire lag hver. Vinnerne i de fire divisjonene møttes i sluttspillet i NFL, som spilles over to runder. NFL arrangerte også Playoff Bowl (offisielt kalt The Bert Bell Benefit Bowl) fra 1960 til 1969. Dette var stort sett en kamp for tredje plass hvor lagene som kom på andre plass i hver conference spilte mot hverandre, men ligaen har alltid sett på Playoff Bowl som en treningskamp som ikke var en del av sluttspillet. Ligaen sluttet å arrangere Playoff Bowl i 1970 fordi det ble sett på som en kamp for taperene.

Etter at AFL-lagene ble med i NFL i 1970 delte NFL hver av de to conferencene inn i tre divisjoner. Den utvidede ligaen, nå med 26 lag, hadde også et utvidet sluttspill med åtte lag - vinnerne av de tre divisjonene fra hver conference samt ett 'wild card'-lag (laget med den beste vinnprosenten) fra hver conference. I 1978 fikk hver conference ett ekstra wild card-lag, som økte antallet lag i sluttspillet til ti. I 1990 ble det lagt til to til wild card-lag, som førte til sluttspill med tolv lag. Da NFL utvidet til 32 lag i 2002 omorganiserte de igjen, og endret antallet divisjoner fra tre til fire i hver conference. Siden vinneren av hver divisjon går til sluttspillet ble antallet wild card-lag per conference senket fra tre til to. Sluttspillet ble igjen utvidet i 2020, da det ble lagt til to wildcard-lag, som gir 14 lag totalt i sluttspillet.

## Lag

Bills
Dolphins
Patriots
Jets
Ravens
Bengals
Browns
Steelers
Texans
Colts
Titans
Broncos
Chiefs
Chargers
Raiders
Cowboys
Giants
Eagles
Commanders
Bears
Lions
Packers
Vikings
Falcons
Panthers
Saints
Buccaneers
Jaguars
Cardinals
Rams
49ers
Seahawks

NFL består av 32 lag delt inn i to conferences med 16 lag hver. Hver conference er videre delt inn i fire divisjoner med fire lag i hver divisjon. Under seriespill kan hvert lag ha maksimalt 55 spillere i stallen sin, men kun 48 av disse kan være aktive på kampdager. Hvert lag kan også ha en treningsstall med 16 spillere, adskilt fra hovedstallen

Hver klubb i NFL blir tildelt en franchise, ligaens tillatelse til å drive lag i hjembyen sin. Franchisen gir laget enerett til et såkalt 'Home Territory' (75 miles rundt bygrensene eller, dersom laget er innen 100 miles av en annen ligaby, halvparten av distansen mellom de to byene) og et 'Home Marketing Area' (Home Territory pluss resten av state klubben oprerer i, samt området laget opererer treningsleiren sin i, mens leiren er i gang). Hvert NFL-medlem har eksklusive rettigheter til å avholde profesjonelle fotballkamper innen sitt Home Territory, og eksklusive rettigheter til å reklamere og avholde arrangementer innen sitt Home Marketing Area. Det finnes noen unntak fra denne regelen, lag som opererer i samme by (New York City og Los Angeles) eller samme stat (California, Florida og Texas) deler rettigheter til byens Home Territory og til statens Home Marketing Area.

Ifølge *Forbes* er Dallas Cowboys trolig det mest verdifulle laget i NFL og det mest verdifulle sportslaget i verden, verdt omtrent US$8 milliarder. 26 av ligaens 32 lag er blant de 50 mest verdifulle idrettslagene i verden; 16 av NFLs eiere er også å finne på Forbes 400, som er mer enn i noen annen idrettsliga eller organisasjon.

Ifølge Forbes’ analyse fra august 2024 er et NFL-lag i snitt verdt $5,7 milliarder, og alle lagene er verdt minst $4 milliarder.

| Divisjon | Klubb | By | Stadion | Kapasitet | Første sesong | Hovedtrener |
| --- | --- | --- | --- | --- | --- | --- |
| American Football Conference |
| East |  | Buffalo Bills | Orchard Park, New York | Highmark Stadium | 71 608 | 1960 (AFL), 1970 (NFL) | Sean McDermott |
|  | Miami Dolphins | Miami Gardens, Florida | Hard Rock Stadium | 64 767 | 1966 (AFL), 1970 (NFL) | Mike McDaniel |
|  | New England Patriots | Foxborough, Massachusetts | Gillette Stadium | 65 878 | 1960 (AFL), 1970 (NFL) | Mike Vrabel |
|  | New York Jets | East Rutherford, New Jersey | MetLife Stadium | 82 500 | 1960 (AFL), 1970 (NFL) | Aaron Glenn |
| North |  | Baltimore Ravens | Baltimore, Maryland | M&T Bank Stadium | 71 008 | 1996 | John Harbaugh |
|  | Cincinnati Bengals | Cincinnati, Ohio | Paycor Stadium | 65 515 | 1968 (AFL), 1970 (NFL) | Zac Taylor |
|  | Cleveland Browns | Cleveland, Ohio | Huntington Bank Field | 67 895 | 1946 (AAFC), 1950 (NFL) | Kevin Stefanski |
|  | Pittsburgh Steelers | Pittsburgh, Pennsylvania | Acrisure Stadium | 68 400 | 1933 | Mike Tomlin |
| South |  | Houston Texans | Houston, Texas | NRG Stadium | 71 995 | 2002 | DeMeco Ryans |
|  | Indianapolis Colts\* | Indianapolis, Indiana | Lucas Oil Stadium | 63 000 | 1953 | Shane Steichen |
|  | Jacksonville Jaguars | Jacksonville, Florida | EverBank Stadium | 67 814 | 1995 | Liam Coen |
|  | Tennessee Titans\* | Nashville, Tennessee | Nissan Stadium | 69 143 | 1960 (AFL), 1970 (NFL) | Brian Callahan |
| West |  | Denver Broncos | Denver, Colorado | Empower Field at Mile High | 76 125 | 1960 (AFL), 1970 (NFL) | Sean Payton |
|  | Kansas City Chiefs\* | Kansas City, Missouri | GEHA Field at Arrowhead Stadium | 76 416 | 1960 (AFL), 1970 (NFL) | Andy Reid |
|  | Las Vegas Raiders\* | Paradise, Nevada | Allegiant Stadium | 65 000 | 1960 (AFL), 1970 (NFL) | Pete Carroll |
|  | Los Angeles Chargers\* | Inglewood, California | SoFi Stadium | 70 240 | 1960 (AFL), 1970 (NFL) | Jim Harbaugh |
| National Football Conference |
| East |  | Dallas Cowboys | Arlington, Texas | AT&T Stadium | 80 000 | 1960 | Brian Schottenheimer |
|  | New York Giants | East Rutherford, New Jersey | MetLife Stadium | 82 500 | 1925 | Brian Daboll |
|  | Philadelphia Eagles | Philadelphia, Pennsylvania | Lincoln Financial Field | 69 176 | 1933 | Nick Sirianni |
|  | Washington Commanders | Landover, Maryland | Northwest Stadium | 62 000 | 1932 | Dan Quinn |
| North |  | Chicago Bears† | Chicago, Illinois | Soldier Field | 61 500 | 1920 | Ben Johnson |
|  | Detroit Lions\* | Detroit, Michigan | Ford Field | 65 000 | 1930 | Dan Campbell |
|  | Green Bay Packers | Green Bay, Wisconsin | Lambeau Field | 81 441 | 1921 | Matt LaFleur |
|  | Minnesota Vikings | Minneapolis, Minnesota | U.S. Bank Stadium | 66 860 | 1961 | Kevin O'Connell |
| South |  | Atlanta Falcons | Atlanta, Georgia | Mercedes-Benz Stadium | 71 000 | 1966 | Raheem Morris |
|  | Carolina Panthers | Charlotte, Nord-Carolina | Bank of America Stadium | 75 523 | 1995 | Dave Canales |
|  | New Orleans Saints | New Orleans, Louisiana | Caesars Superdome | 73 208 | 1967 | Kellen Moore |
|  | Tampa Bay Buccaneers | Tampa, Florida | Raymond James Stadium | 65 618 | 1976 | Todd Bowles |
| West |  | Arizona Cardinals\*† | Glendale, Arizona | State Farm Stadium | 63 400 | 1920 | Jonathan Gannon |
|  | Los Angeles Rams\* | Inglewood, California | SoFi Stadium | 70 240 | 1936 (Andre AFL), 1937 (NFL) | Sean McVay |
|  | San Francisco 49ers | Santa Clara, California | Levi's Stadium | 68 500 | 1946 (AAFC), 1950 (NFL) | Kyle Shanahan |
|  | Seattle Seahawks | Seattle, Washington | Lumen Field | 69 000 | 1976 | Mike Macdonald |
| \* viser klubber som har flyttet i løpet av sin eksistens † viser at klubben var et medlem av NFL da ligaen ble stiftet |

## Bedriftsstruktur

NFLs kommissær Roger Goodell
På organisasjonsnivå betrakter National Football League seg selv som en bransjeorganisasjon, bestående av og finansiert av sine 32 lag. Frem til 2015 var ligaen en ideell organisasjon under seksjon 501(c)(6). 501(c)(6) gir blant annet fotballigaer som ikke er organisert for profitt, fritak fra føderal inntektsskatt. Hvert lag (utenom Green Bay Packers som er en ideell organisasjon) betaler skatt ettersom de alle tar utbytte.

I 2015, etter kritikk fra offentligheten, ga NFL opp sin skattefrie status. I en melding til klubbeierne omtalte kommissær Roger Goodell saken som en «distraksjon», og understreket at alle inntekter fra TV-rettigheter, lisensavtaler, sponsoravtaler og billettsalg uansett tilfaller de 32 lagene og er skattepliktige der. Endringen innebærer at ligaen kan komme til å skylde opptil 10 millioner dollar i inntektsskatt, men må ikke lenger avsløre hvor mye konsulenter tjener.

Ligaen har en kommissær, sekretær og kasserer. Hver conference har en president, som stort sett er en æresstilling med svært lite makt og stort sett seremonielle oppgaver, som overrekkelsen av troféet til conference-vinneren.

Kommissæren velges ved at kandidaten må sikre seg minst 2/3 av stemmene, eller minst 18 – avhengig av hva som er høyest, mens presidenten for hver conference trenger 3/4 eller ti av stemmene fra conference-medlemmene. Kommissæren velger sekretæren og kassereren og har autoritet i konflikter mellom klubber, spillere, trenere og ansatte. Kommissæren har myndighet til å ansette, forhandle TV-kontrakter og disiplinere individer som eier deler av eller hele NFL-lag, klubber eller ansatte individer i en NFL-klubb dersom de bryter ligaens regler eller opptrer på måter som kan skade ligaen eller profesjonell fotball. Kommissæren kan suspendere individer, utstede bøter på opp til US$500 000, kansellere kontrakter med ligaen, og utdele eller fjerne draft picks.

I ekstreme tilfeller kan kommissæren tilby anbefalinger til NFLs hovedstyre inkludert tilbakekalling av en klubbs franchise. Kommissæren kan også dele ut sanksjoner opp til et livstidsforbud fra ligaen dersom noen med tilknytning til NFL vedder på et lag, eller unnlater å varsle ligaen om kjente planer om vedding eller kampfiksing. Den sittende kommissæren for National Football League er Roger Goodell, som ble valgt inn i 2006 etter at den forrige kommissæren, Paul Tagliabue, gikk av med pensjon.

## Sesongformat

Utdypende artikkel: Liste over National Football League-sesonger

En NFL-sesong består av en tre uker lang sesongoppkjøring, et 18 uker langt seriespill (hvert lag spiller 17 kamper), og et sluttspill bestående av 14 lag som avsluttes med Super Bowl, ligaens mesterskapskamp.

### Sesongoppkjøring

Utdypende artikkel: Sesongoppkjøring i NFL

NFLs sesongoppkjøring begynner med Pro Football Hall of Fame Game, som spilles i Tom Benson Hall of Fame Stadium i Canton, Ohio. Hvert NFL-lag må spille tre kamper i sesongoppkjøringen, hvor NFC må spille minst to på hjemmebane i oddetallsår og lag i AFC må spille minst to på hjemmebane i partallsår. Lagene som spiller i Hall of Fame-kampen samt lag som spilte i en American Bowl-kamp spiller fire kamper i ligaens sesongoppkjøring. Kampene i sesongoppkjøringen regnes som treningskamper og teller ikke i seriespillet. Siden kampene ikke teller, prioriterer lagene gjerne ikke å vinne. I stedet brukes de til å vurdere spillere og gi dem muligheten til å vise seg frem – også overfor andre lag, i tilfelle de blir kuttet fra stallen før seriestart. Kvaliteten på treningskampene har fått kritikk fra noen tilhengere, som mener at det er urettferdig at de er nødt til å betale full pris for billetter, samt fra noen spillere og trenere som ikke setter pris på skaderisikoen i kampene, mens andre ser på sesongoppkjøringen som en nødvendig del av NFL-sesongen.

### Seriespill

Utdypende artikkel: Seriespill i NFL

| POS | AFC East | AFC North | AFC South | AFC West |
| --- | --- | --- | --- | --- |
| 1. | Bills | Ravens | Texans | Chiefs |
| 2. | Dolphins | Steelers | Colts | Chargers |
| 3. | Jets | Bengals | Jaguars | Broncos |
| 4. | Patriots | Browns | Titans | Raiders |
| POS | NFC East | NFC North | NFC South | NFC West |
| 1. | Eagles | Lions | Buccaneers | Rams |
| 2. | Commanders | Vikings | Falcons | Seahawks |
| 3. | Cowboys | Packers | Panthers | Cardinals |
| 4. | Giants | Bears | Saints | 49ers |

Tabellen over stillingen i 2024-sesongen viser hvordan NFL planlegger kamper. Philadelphia Eagles (i grønt) avsluttet på førsteplass i NFC East. Dette betyr at laget i 2025 spiller to kamper mot hver av sine divisjonsrivaler (i blått), en kamp mot hvert lag i NFC North og AFC West (i gult) og én kamp mot førsteplass i NFC South, NFC West (i oransje) og AFC East (i rosa).

Per i dag møter hvert lag sine 14 motstandere i et 17 kamper langt seriespill hvor terminlisten blir bestemt basert på en formel. Seriespillet varer i 18 uker med 272 kamper. Siden 2021 har sesongen begynt uken etter Labor Day (første mandag i september) og avsluttet uken etter nyttår. Sesongen åpningskamp er vanligvis en hjemmekamp for lagets regjerende mester, avholdt på en torsdag.

De fleste NFL-kampene spilles på søndager, men det er vanligvis også én mandagskamp og én torsdagskamp i uken i tillegg. NFL-kamper spilles vanligvis ikke på fredager eller lørdager før mot slutten av seriespillet, da føderal lov forbyr profesjonelle fotballigaer å konkurrere med college- og high school-fotball. Siden disse kampene vanligvis avholdes henholdsvis på fredager og lørdager, er det sjelden at NFL spiller kamper på fredager, og sist det skjedde var første juledag i 2020. NFL-kamper spilles sjelden på tirsdag eller onsdag, dette har kun skjedd tre ganger: i 2010 ble en søndagskamp flyttet til en tirsdag på grunn av en snøstorm, i 2012 ble Kickoff-kampen flyttet fra torsdag til onsdag for ikke å kollidere med Democratic National Convention, og i 2020 ble en kamp utsatt fra søndag til tirsdag etter at spillere testet positivt for koronaviruset.

NFLs terminliste for seriespill blir satt opp ifølge en formel. Innad i en divisjon spiller alle fire lagene 14 av sine 17 kamper mot de samme motstanderne - to kamper (hjemme og borte) spilles mot de andre tre lagene i divisjonen, mens én kamp spilles mot hvert av lagene i én bestemt divisjon i NFC og en av divisjonene fra AFC, basert på en roterende syklus (tre år for conferencen laget er i, og fire år for den de ikke er i). To av de andre kampene er intraconference-kamper, bestemt basert på resultatene fra fjoråret - et lag som avslutter på førsteplass i sin divisjon møter to andre lag som også havnet på førsteplass i sin conference, et lag som endte på siste plass spiller mot to lag som endte på sisteplass i samme conference. Den siste kampen er interconference og basert på fjorårets sesongresultat. Hvert lag spiller totalt 17 kamper og har én spillefri uke.

Selv om et lags borte- og hjemmemotstandere er kjent ved slutten av fjorårets seriespill blir ikke datoene og klokkeslette avgjort før mye senere, ettersom NFL må ta hensyn til sluttspillet i Major League Baseball samt eventuelle lokale arrangementer som kan havne i konflikt med NFL-kamper. For 2010-sesongen ble over 500 000 potensielle terminlister produsert av en datamaskin, hvorav 5 000 ble sett på som «spillbare» og ble vurdert av NFL. Etter å ha funnet det beste alternativet av de 5 000 ble nesten 50 mulige terminlister utviklet for å forsikre seg om at den valgte terminlisten var den beste.

### Sluttspill

Utdypende artikler: Sluttspill i NFL, Super Bowl og Pro Bowl

Sluttspillet i NFL ut 2020-sesongen
Etter seriespillet utspilles sluttspillet i NFL med 14 lag. Syv lag velges fra hver conference: vinnerne fra hver av de fire divisjonene samt tre wildcard-lag (de tre gjenværende lagene med best resultat). Disse lagene blir plassert i henhold til sesongstatistikken, noe som betyr at divisjonsmesterne alltid rangeres høyere enn wildcard-lagene. Det beste laget fra hver conference får en bye-uke, mens de resterende seks spiller mot hverandre i første runde av sluttspillet - andre seed spiller mot syvende, tredje seed spiller mot sjette, fjerde mot femte. Vinnerne av denne runden går videre til divisjonsrunden, hvor laget med lavest seeding spiller mot laget med første seed, og laget med høyere seeding spiller mot laget med andre seed. Vinnerne av disse kampene spiller da i Conference Championships. Vinnerne av disse kampene spiller så mot hverandre i Super Bowl for å avgjøre ligaens mester.

Det eneste andre NFL-arrangementet i sluttspillperioden er Pro Bowl, ligaens all-star game. Siden 2009 har Pro Bowl blitt avholdt en uke før Super Bowl; tidligere ble den avholdt uken etter, men for å øke seertallene ble kampen flyttet til uken før. På grunn av dette er spillere fra lagene som deltar i Super Bowl ikke nødt til å delta i kampen. Pro Bowl blir ikke sett på som så kompetitiv som en kamp i seriespillet, ettersom det viktigste for lagene er å unngå skader på spillerne.

## Trofeer og utmerkelser

Utdypende artikkel: Liste over trofeer og utmerkelser i NFL

### Lagtrofeer

National Football League har brukt tre forskjellige trofeer for å hedre mestrene sine siden ligaen ble opprettet. Det første trofeet, Brunswick-Balke Collender Cup ble donert til NFL (da APFA) i 1920 av Brunswick-Balke Collender Corporation. Trofeet skulle være en vandrepokal og ikke bli permanent før et lag hadde vunnet tre titler. Akron Pros mottok trofeet etter å ha vunnet den første sesongen i 1920, men ligaen sluttet å bruke det, og det er i dag ukjent hvor trofeet befinner seg.

Det andre trofeet, Ed Thorp Memorial Trophy, ble utdelt av NFL fra 1934 til 1967. Ed Thorp var dommer i ligaen og en nær venn av flere av de tidlige lageierne. Da han døde i 1934, opprettet ligaen trofeet til minne om ham. I tillegg til hovedtrofeet, som skulle være en vandrepokal, delte ligaen ut mindre versjoner av trofeet til hver vinner, som de fikk beholde for alltid. Også dette trofeet var lenge savnet, men befinner seg nå i Green Bay Packers Hall of Fame.

Det nåværende trofeet i ligaen er Vince Lombardi Trophy. Trofeet fikk navnet sitt i 1970, oppkalt etter Vince Lombardi, som var hovedtrener for Green Bay Packers i deres seiere i de to første Super Bowl-kampene. I motsetning til de tidligere trofeene blir det delt ut et nytt trofe hvert år til vinneren av Super Bowl, som får beholde trofeet permanent. De blir laget av Tiffany & Co. av sterlingsølv og kan være verdt mellom 25 000 og 300 000 dollar. Alle spillerne, trenerene og annet personale på vinnerlaget mottar også en Super Bowl ring. Vinnerlaget velger hvilket selskap som skal lage ringene, og designet varierer. NFL har noen spesifikasjoner, som at Super Bowl-logoen må være synlig på minst en av sidene på ringen. Det tapende laget får også ringer, men disse kan ikke være verdt mer enn halvparten av vinnerlagets ringer og blir nesten aldri båret.

Conferencemestrene får også trofeer. Vinnerne av NFC får George Halas Trophy, oppkalt etter George Halas, grunnleggeren av Chicago Bears og en av NFLs pionerer. Vinneren av AFC får Lamar Hunt Trophy, oppkalt etter Lamar Hunt, grunnleggeren av både Kansas City Chiefs og American Football League. Spillere på vinnerlaget får også en ring.

### Spiller- og trenerpriser

NFL deler ut flere priser til spillere og trenere under sitt årlige NFL Honors. Den mest prestisjefylte prisen er AP NFL Most Valuable Player (MVP). Andre store priser inkluderer AP Offensive Player of the Year, AP Defensive Player of the Year, AP Comeback Player of the Year, og AP Offensive og Defensive Rookie of the Year. En annen prestisjetung pris er Walter Payton Man of the Year award, som hyller spillere for innsatsen både på og utenfor banen. NFL Coach of the Year er den gjeve trenerprisen i ligaen. NFL deler også ut ukentlige priser, som FedEx Air & Ground NFL Players of the Week og Pepsi MAX NFL Rookie of the Week.

## Mediedekning

I USA har National Football League TV-kontrakter med åtte nettverk mellom syv mediepartnere: ESPN/ABC, CBS, Fox, NBC, Prime Video, Netflix og NFL Network. Ligaen selger medierettigheter i pakker til potensielle partnere. Disse kan variere avhengig av conference, sendingstidspunkt eller begge. CBS sender ettermiddagskamper fra AFC og Fox sender ettermiddagskamper fra NFC. Siden 2011 har ligaen forbeholdt seg retten til å flytte søndagskamper fra det nettverket de opprinnelig var satt opp på til et annet Den eneste lovlige måten å se kamper som ikke vises på lokale TV-stasjoner er å kjøpe NFL Sunday Ticket, som fra 2023-sesongen er tilgjengelig på YouTube TV. Ligaen tilbyr også NFL RedZone, en kanal som viser høydepunkter fra kampene mens de pågår.

I tillegg til regionale kamper har ligaen pakker som sendes nasjonalt. NBC sender *Sunday Night Football*, som inkluderer NFL Kickoff game samt NFL on Thanksgiving Day. ESPN har hovedansvar for *Monday Night Football*-pakken, og ABC sender utvalgte kamper enten sammen med ESPN eller eksklusivt. Amazon har gjennom strømmetjenesten Prime Video eksklusive rettigheter til *Thursday Night Football*-pakken. NFL Network, en betalingskanal på kabel-TV i USA som ligaen selv eier, sender utvalgte kamper under tittelen *NFL Network Exclusive Game Series*. Disse kampene består vanligvis av NFL International Series og utvalgte lørdagskamper. I 2023 stod NFL for de tre høyeste prisene for 30-sekunder med reklame: $882 079 for *Sunday Night Football*, $562 524 for *Monday Night Football* og $440 523 for *Thursday Night Football*.

Ligaen har i nyere tid utvidet TV-dekninger til å inkludere strømmetjenester. Siden 2022 har Amazon hatt eksklusive rettigheter til *Thursday Night Football*-pakken. Før dette strømmet Amazon kamper fra samme pakke samtidig som kamper ble sendt på TV (først gjennom CBS og NBC og senere med Fox) og kabel-TV (gjennom NFL Network). Amazon hadde også strømmet kamper gratis på Twitch siden 2018. CBS strømmer kamper fra sin pakke på Paramount+ samtidig som de sendes på CBS. NBC strømmer *Sunday Night Football* og utvalgte eksklusive kamper på Peacock. ESPN strømmer sine kamper på ESPN+ samtidig som de sendes på ESPN og/eller ABC. ESPN holder også eksklusive rettigheter for en internasjonal søndagskamp i tidlig sendevindu på ESPN+. Fra og med 2024 har Netflix de globale strømmerettighetene for minst én julekamp per sesong, som del av en treårig avtale.

Rettighetene for Super Bowl roteres hvert år mellom CBS, Fox, NBC og ESPN/ABC. NFLs siste kontraktsforhandling om medierettigheter ble annonsert 18. mars 2021 og var aktiv fra 2023-sesongen av. Forhandlingene førte til fornyelse av eksisterende rettighetsavtaler og ga Amazon *Thursday Night Football*-pakken. ESPN/ABC skal igjen inkluderes i rotasjonen for Super Bowl og sender kampen i USA i 2026, 20 år etter nettverkets siste sending av tittelkampen med Super Bowl XL. Digitale- og strømmerettigheter ble utvidet slik at CBS kunne strømme sine kamper på Paramount+, NBC kunne strømme *Sunday Night Football* på Peacock og ESPN/ABC kunne strømme i tillegg til dekning på TV eller eksklusivt på ESPN+. ESPN/ABC betaler $2,6 milliarder i året; CBS, Fox og NBC betaler over $2 milliarder i året og Amazon betaler $1 milliard i året. Den nåværende avtalen varer ut 2033-sesongen.

Ligaen har også avtaler med de spanskspråklige nettverkene NBC Universo, Fox Deportes og ESPN Deportes, som sender de samme kampene som vises på søsternettverket, men på spansk. Ligaens kontrakter dekker ikke sesongoppkjøringskamper, som lagene selv kan selge direkte til lokale stasjoner; et fåtall av sesongoppkjøringskampene blir distribuert blant ligaens nationale TV-partnere.

Frem til 2014-sesongen hadde NFL en «blackout policy» hvor kamper ikke ble sendt på lokal-TV i hjemmelagets område hvis arenaen ikke var utsolgt. Klubber kunne velge å sette kravet til bare 85%, men måtte da gi mer av billettinntektene til det besøkende laget; lag kunne også søke om å få fritak fra NFL for kampene. Mesteparten av NFL-kampene ble ikke påvirket av den nye regelen, bare 6% av kampene i 2011-sesongen ble påvirket, og bare to kamper ble påvirket i 2013, og ingen i 2014. I mars 2015 annonserte NFL at de ville fjerne regelen før 2015-sesongen. Ifølge Nielsen har seriespill siden 2012 blitt sett av minst 200 millioner individer, som representerer 80% av alle hus med TV i USA og 69% av alle potensielle seere i USA. Kamper fra NFLs seriespill utgjorde 31 av de 32 mest sette programmene for høsten, og en NFL-kamp var det mest sette på TV for alle 17 ukene av seriespillet. På lokalt nivå utgjorde NFL-kamper 92% av de mest sette programmene. Super Bowl-kampene er de 22 mest sette programmene i amerikansk TV-historie, inkludert rekorden på 167 millioner seere for Super Bowl XLVIII, som avsluttet 2013-sesongen.

I tillegg til at hvert lag har egne radionettverk blir noen NFL-kamper sendt nasjonalt på Westwood One (kjent som Dial Global i 2012-sesongen). Disse kampene sendes på over 500 nettverk, som gir full dekning for kamper som sendes i beste sendetid. NFLs avtale med Westwood One ble forlenget i 2012, og varte ut 2017.

NFL har bidratt til flere innovasjoner innen TV-sport, enten ved å innføre dem eller gjøre dem kjent for et bredt publikum. Blant dem ble Skycam-systemet først tatt i bruk i en direktesending under en sesongoppkjøringskamp i 1984 i San Diego mellom Chargers og 49ers, som ble sendt på CBS. Kommentator John Madden brukte en telestrator – et verktøy som lar en tegne direkte på TV-bildet – fra tidlig på 1980-tallet til midten av 2000-tallet, og bidro sterkt til å gjøre dette utbredt.

NFL har lisensieringsavtaler med X, Reddit og Metas plattformer for ligaen og lagenes bruk av sosiale medier. Da New England Patriots forsøkte å starte en konto på Bluesky mottok de et påleggsbrev fra NFL.

## Draft

Utdypende artikkel: National Football Leagues draft

Chicago Bears’ quarterback Caleb Williams ble valgt først i NFLs draft i 2024
Hvert år i april (utenom i 2014 da det ble avholdt i mai) avholdes det et draft av spillere i collegefotball. Draftet består av syv runder hvor hvert lag får ett pick hver runde. Rekkefølgen for lag som ikke nådde sluttspillet avgjøres av sluttresultatene i seriespillet; blant lagene i sluttspillet blir lag først rangert basert på hvilken runde av sluttspillet de nådde, før de blir rangert etter resultatene i seriespillet. For eksempel, et lag som når divisjonsrunden får et høyere pick enn et lag som nådde conference-mesterskapet, men får et lavere pick enn et lag som ikke nådde divisjonsrunden. Vinnerne av Super Bowl får alltid siste pick, og taperene i Super Bowl får nest-siste. Alle kandidater må ha fullført videregående skole for minst tre år siden for å være kvalifisert. Spillere som er i første eller andre år av college og ønsker å delta i draftet, må sende søknad til NFL innen 15. januar der de gir fra seg retten til å fullføre utdanningen. Klubber kan handle med sine picks og bytte dem mot fremtidige picks, men kan ikke handle med rettighetene til spillere de allerede har valgt.

I tillegg til 7 picks for hver klubb blir ekstra draft picks tildelt lag som har mistet flere free agents enn de har hentet. Disse er spredd utover runde 3 til 7, og totalt 32 blir utdelt. Klubber må gjøre sitt valg innen en fastsatt tidsfrist, avhengig av hvilken runde av draftet det gjelder. Dersom de ikke leverer sitt valg i tide kan lagene bak dem begynne å levere sine picks, men det betyr ikke at laget som ikke leverte i tide mister sitt pick. Dette skjedde i 2003 da Minnesota Vikings ikke leverte i tide. Jacksonville Jaguars og Carolina Panthers fikk gjort sine picks før Vikings fikk brukt deres. Valgte spillere kan kun forhandle kontrakt med laget som valgte dem, men dersom de bestemmer seg for å ikke skrive kontrakt kan de delta i neste års draft. Alle kontrakter med draftede spillere må være fireårige, men klubber kan foreslå femårige avtaler. Det finnes begrensninger på hvor mye penger kontraktene kan tilby, som avgjøres av hvilket pick som ble brukt på spilleren. Spillere som kunne draftes, men ikke ble valgt kan skrive kontrakt med hvilken som helst klubb.

NFL arrangerer flere andre drafts i tillegg til NFL Draft. Det avholdes et supplerende draft hvert år. Klubber melder da inn til ligaen hvilke spillere de ønsker å velge, og hvilken runde de ønsker å velge dem i, og laget med det høyeste budet sikrer seg rettighetene til den aktuelle spilleren. Den eksakte rekkefølgen blir avgjort i et lotteri som arrangeres før draftet, og et vellykket bud på en spiller resulterer i at ligaen gir fra seg rettighetene til et pick i tilsvarende runde under neste NFL Draft. Spillere er kun kvalifisert til de supplerende draftet dersom NFL tillater det. Ligaen arrangerer også et eget draft når et nytt lag tas opp i ligaen. Dette skjedde sist i 2002 da Houston Texans ble innlemmet. I 1950 ble det arrangert et draft for å finne en ny plass for spillere fra den da avviklede All-America Football Conference og i 1984 ble det avholdt et supplerende draft for å gi lag rettighetene til spillere som var kvalifisert til NFL Draft, men ikke hadde blitt draftet da de hadde skrevet kontrakter med United States Football League eller Canadian Football League.

I likhet med de andre store amerikanske sportsligaene har NFL en ordning med et katastrofedraft. Dersom det forekommer en 'nær katastrofe' (mindre enn 15 spillere drept eller funksjonshemmet) som fører til at et lag mister quarterbacken sin, kan de drafte en fra et lag som har minst 3 quarterbacks. Dersom det forekommer en 'katastrofe' (15 eller flere spillere drept eller funksjonshemmet) som fører til at en klubbs sesong blir kansellert, vil det avholdes et draft for å fylle opp lagets spillerstall igjen. Et slikt draft har aldri blitt avholdt.

## Free agency

Free agent i National Football League deles inn i «restricted free agent», som har vært i tre sesonger, men har en utgått kontrakt, og «unrestricted free agent», som har fire eller flere sesonger og har en utgått kontrakt. Sesonger defineres her som seks eller flere kamper i seriespill på en klubbs aktive eller inaktive liste, som reservert, skadet eller fysisk utilgjengelig. Restricted free agents kan forhandle med andre klubber, men deres forrige klubb har retten til å matche ethvert tilbud. Dersom de velger å ikke gjøre det blir de kompensert med et draft pick. Unrestricted free agents kan skrive kontrakt med hvilken som helst klubb, og deres forrige klubb får ingen kompensasjon dersom spilleren signerer kontrakt med en annen klubb.

Klubber får en «franchise tag» som de kan tilby en unrestricted free agent. Dette er en en-årig avtale hvor spilleren får betalt det høyeste av 120% av hans forrige kontrakt, eller ikke mindre en gjennomsnittet av de fem best betalte spillerne i hans posisjon. Det finnes to typer franchise tags: exclusive tags, som ikke tillater spilleren å forhandle med andre klubber, og non-exclusive tags, som lar spilleren forhandle med andre klubber, men gir sin forrige klubb retten til å matche alle tilbud og to draft picks i første runde dersom de velger å ikke matche et tilbud.

Lag kan også bruke en «transition tag», som ligner på en non-exclusive franchise tag men ikke tilbyr kompensasjon dersom klubben velger å ikke matche tilbudet. Denne tas sjelden i bruk, selv etter at «poison pill»-strategien ble fjernet (å tilby en kontrakt med bestemmelser det forrige laget ikke kunne match) som stort sett avsluttet bruken av tagen i ligaen. Klubbene har en øvre lønnsgrense som ble satt til $188.2 millioner for 2019-sesongen, en økning på $11 millioner fra 2018..

Medlemmer av klubbenes treningsstaller, til tross for at de blir betalt og er ansatt av sin respektive klubb, ses også på som free agents som kan skrive kontrakt med andre klubbers aktive spillerstall (forutsett at deres nye klubb ikke er derres forrige klubbs motstander innen et visst antall dager) uten at deres forrige lag får kompensasjon; spillere i treningsstallen kan ikke skrive kontrakt med en annen klubbs treningsstall med mindre de først blir frigitt fra deres original klubb.

## Se også

* National Football League (1902)
* Liste over vinnere av Super Bowl (1966–nå)
* Liste over NFL-mestere (1920–1969)
* National Football League All-Decade Teams
* National Football League Cheerleading
* Rekorder i National Football League
* National Football League 75th Anniversary All-Time Team
* National Football League 100th Anniversary All-Time Team
* NFL Europe
* NFL Films
* Tidslinje for National Football League
* Liste over lageiere i National Football League
* Liste over medlemmer av Pro Football Hall of Fame
* International Player Pathway Program (IPPP)

## Noter

## Referanser

## Litteratur

* «Constitution and Bylaws of the National Football League» (PDF) (på engelsk). 2006. Arkivert fra originalen (PDF) 7. mars 2014. Besøkt 23. februar 2019.
* Zimmer, John; Marini, Matt, red. (2013). *Official 2013 National Football League Record & Fact Book* (PDF) (på engelsk). New York: National Football League. ISBN 978-1-603-20980-9. Besøkt 23. februar 2019.
* «2013 Official Playing Rules of the National Football League» (PDF) (på engelsk). National Football League. 2013. Arkivert fra originalen (PDF) 21. oktober 2013. Besøkt 23. februar 2019.
* «2011–20 NFL/NFLPA Collective Bargaining Agreement» (PDF) (på engelsk). National Football League. 4. august 2011. Arkivert fra originalen (PDF) 19. mars 2014. Besøkt 23. februar 2019.

## Eksterne lenker

* (es) Offisielt nettsted

* (en) Offisiell nettbutikk

* (en) National Football League – kategori av bilder, video eller lyd på Commons

* (en) National Football League – galleri av bilder, video eller lyd på Commons
* (en)  National Football League hos Wikivoyage
* Pro Football Reference – historisk statistikk om lag, spillere og trener i NFL